Predkladacia správa

Návrh na zrušenie úlohy č. 19 v mesiaci december Plánu legislatívnych úloh vlády Slovenskej republiky na rok 2007 predkladá Ministerstvo školstva SR na rokovanie vlády SR ako iniciatívny materiál.
Z  Plánu legislatívnych úloh vlády Slovenskej republiky na rok 2007 schváleného uznesením vlády Slovenskej republiky č. 10 z 10. januára 2007 vyplynula pre podpredsedu vlády a ministra školstva v mesiaci december úloha č. 19, a to predložiť na rokovanie vlády Slovenskej republiky návrh zákona, ktorým sa mení a dopĺňa zákon č. 597/2003 Z. z. o financovaní základných škôl, stredných škôl a školských zariadení v znení neskorších predpisov.
Zámerom Ministerstva školstva Slovenskej republiky bolo upraviť financovanie neštátnych základných umeleckých škôl a neštátnych školských zariadení, financovanie záujmového vzdelávania a zabezpečiť poskytnutie príspevku na výchovu a vzdelávanie zriaďovateľom predškolských zariadení na deti, ktoré majú jeden rok pred plnením povinnej školskej dochádzky.
Tento materiál sa predkladá ako iniciatívny materiál z toho dôvodu, že úprava financovania neštátnych základných umeleckých škôl a neštátnych školských zariadení bola vyriešená v roku 2006 zákonom č. 689/2006 Z. z., ktorým sa mení a dopĺňa zákon č. 597/2003 Z. z. o financovaní základných škôl, stredných škôl a školských zariadení v znení neskorších predpisov a o zmene a doplnení zákona č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov. 
Zmena spôsobu financovania záujmového vzdelávania žiakov základných škôl a stredných škôl sa nenavrhuje. Zabezpečenie poskytnutia príspevku na výchovu a vzdelávanie zriaďovateľom predškolských zariadení na deti, ktoré majú jeden rok pred plnením povinnej školskej dochádzky, bude Ministerstvo školstva SR riešiť prostredníctvom zákona s účinnosťou od 1. septembra 2008. Táto časť úlohy bude zaradená do Plánu legislatívnych úloh vlády Slovenskej republiky na rok 2008 spolu s ďalšími úlohami, ktoré bude Ministerstvo školstva SR riešiť v kalendárnom roku 2008 prostredníctvom zákona č. 597/2003 Z. z. 
Materiál bol predložený na medzirezortné pripomienkové konanie. Zásadná pripomienka Ministerstva financií SR bola v rozporovom konaní odstránená.
Predkladaný materiál nemá finančný, ekonomický, environmentálny vplyv na spoločnosť, ani negatívny vplyv na zamestnanosť obyvateľstva a podnikateľské prostredie.